  Майя Бывальцева Удмурт Йӧскалык лыдӟиськоннилэн Йӧскалык но шаертодон литературая но библиографияя центраз (Удмуртской урам, 264) 20-тӥ тулыспалэ 17 часын удмурт литературной кыллэн историезъя лекция ортчоз. Со сярысь ивортэмын Йӧскалык лыдӟиськоннилэн нимлыко сайтаз. Анай кыллэн калыккуспо нуналэзлы сӥзем ужрадэз нуоз кылосбур тодосъя доктор, Удмурт кун университетысь профессор Валей Кельмаков. Со удмурт литературной кыллэн кутсконэз но азинсконэз сярысь вералоз, туала кыллы дунъет сётоз. Тодосчиез кылзыны лыктыны быгато вань мылкыд карисьёс — удмурт кылэз ужазы кутӥсьёс, тунсыкъяськисьёс. Лекция 40 минут пала кыстӥськоз. Лекция кутскемлэсь азьвыл Центрысь ӧнерчиос лыдӟиськоннилэн фондысьтыз даур ӵоже поттэм удмурт кылын учебникъёсын, кыллюкамъёсын тодматозы. «Возьматыны тыршомы кыллюкамъёсты, соос трос ик ӧвӧл, 1918-тӥ арысен кутскыса. Собере удмурт кылын гожтэм учебникъёсты поттыны тыршомы. Соос вал 20-тӥ-30-тӥ аръёсы, 40-тӥ-50-тӥ аръёсы, куке география но удмурт кылын вал ни, ботаника, математика... Сыӵе изданиосъя возьматыны удмурт кыллэсь улэмзэ но азинскемзэ», — вераз иворъёсъя «Удмуртия» агентстволы Йӧскалык но шаертодон литературая но библиографияя центрлэн кивалтӥсез Татьяна Николаева. Тегъёс: Мерлык Дышетон Ижкар Удмуртия удмурткыл  